23/09/2009 | Administración LocalMunicipal
Ames
Anuncio aprobación definitiva do Regulamento de servizo axuda no fogar

Anuncio Quedando definitivamente aprobado, ao non terse presentado ningunha reclamación durante o período de exposición pública, o Regulamento de servizo de axuda o fogar do Concello de Ames, aprobado inicialmente en sesión plenaria de 30 de xullo de 2009, publícase o texto íntegro do mesmo aos efectos legalmente establecidos. CAPÍTULO I: DISPOSICIÓNS XERAIS Artigo 1: Fundamento legal Artigo 2: Identificación Artigo 3: Obxecto Artigo 4: Definición Artigo 5: Principios Artigo 6: Obxectivos Artigo 7: Tipos de atención CAPITULO II: BENEFICIARIOS/AS Artigo 8: Persoas destinatarias Artigo 9: Requisitos de acceso ao servizo CAPITULO III: PROCEDEMENTO PARA A PRESTACIÓN DO SERVIZO Artigo 10: Prazo de convocatoria Artigo 11: Modalidades de acceso ao servizo Artigo 12: Procedemento para a tramitación do servizo Artigo 13: Documentación Artigo 14: Criterios para a concesión do servizo CAPITULO IV: ORGANIZACIÓN E FUNCIONAMENTO DO SERVIZO Artigo 15: Formas de prestación do servizo Artigo 16: Profesionais que interveñen na prestación do servizo Artigo 17: Funcións e tarefas dos profesionais que interveñen no servizo de axuda no fogar Artigo 18: Intensidade da prestación do servizo Artigo 19: Normas xerais da prestación do servizo Artigo 20: Exclusións da prestación do servizo Artigo 21: Procedemento a seguir en caso de cambio de auxiliar Artigo 22: Dereitos e deberes dos/as usuarios/as Artigo 23: Deberes do persoal que presta o servizo de axuda no fogar CAPITULO V: MODIFICACIÓN, SUSPENSIÓN E EXTINCIÓN DO SERVIZO Artigo 24: Modificación da prestación do servizo Artigo 25: Causas de suspensión temporal Artigo 26: Causas de extinción CAPITULO VI: FINANCIAMENTO DO SERVIZO Artigo 27: Financiamento Artigo 28: Determinación da capacidade económica da persoa beneficiaria Artigo 29: Participación no financiamento do servizo das persoas usuarias CAPITULO VII: COMUNICACIÓN Artigo 30: Comunicación da alta da prestación do servizo Artigo 31: Comunicación da baixa da prestación do servizo Artigo 32: Denegación do servizo DISPOSICIÓNS ADICIONAIS DISPOSICIÓN FINAL ANEXO: BAREMOS CAPITULO I: DISPOSICIÓNS XERAIS ARTIGO 1. FUNDAMENTO LEGAL O presente regulamento inscríbese dentro do ámbito de aplicación da Lei 7/85, de 2 de abril, reguladora de bases de réxime local, da Lei 13/2008, de 13 de decembro, de servizos sociais de Galicia, do Decreto 240/95 de 28 de xullo polo que se regulan os servizos sociais de atención primaria, da Orden do 22 de xaneiro de 2009 que regula o servizo de axuda no fogar e da Lei 39/2006 do 14 de decembro de promoción da autonomía persoal e atención as persoas en situación de dependencia, e demais lexislación que desenvolve a citada lei. ARTIGO 2. IDENTIFICACIÓN • ENTIDADE TITULAR: Concello de Ames • CIF: P-1500200 I • SEDE OFICIAL: Praza do Concello núm.2. Bertamiráns.15220. Ames (Tfno.981 883002; Fax 981 883925; Mail: concellodeames@concellodeames. org) • OFICINA BASE DO PROGRAMA: - Unidade de Traballo Social de Bertamiráns Centro socio cultural Praza de Chavián s/n, Bertamiráns.15220. Ames Tfno.981 890964, Fax 981 890982 Mail: servizos_sociaisberta@concellodeames. org - Unidade de Traballo Social de Milladoiro Rúa de Abaixo, núm.10. Milladoiro 15895. Ames Tfno.981 535941, Fax 981 525348 Mail: servizos_sociaismilla@concellodeames. org • HORARIO DE ATENCIÓN AO PÚBLICO: luns a venres de 10:00 a 14:00 • ÁMBITO DE ACTUACIÓN: Municipal ARTIGO 3. OBXECTO O presente regulamento ten por obxecto regular o Servizo de Axuda no Fogar no Concello de Ames. ARTIGO 4. DEFINICIÓN 1. A axuda no fogar ten a consideración de prestación básica de servizos sociais de atención primaria, inserta nun sistema integrado de servizos sociais, de carácter complementario e transitorio, que non exime á familia das súas responsabilidades; tendo por obxecto prestar un conxunto de atencións ás persoas no seu domicilio, desde unha perspectiva integral e normalizadora, naquelas situacións nas que teñan limitada a súa autonomía persoal ou nos casos de desestruturación familiar.2. Este servizo lévase a cabo mediante un sistema de planificación, coordinación e control público que, a través de persoal cualificado e supervisado, presta a nivel preventivo, educativo, asistencial e rehabilitador, unha serie de atencións ou coidados de carácter persoal, psicosocial e educativo, doméstico e técnico, a familias e persoas con dificultades para procurar o seu benestar físico, social e psicolóxico, proporcionándolles a posibilidade de continuar no seu entorno natural, mentres isto sexa posible e conveniente. ARTIGO 5. PRINCIPIOS Os principios fundamentais que se deben de dar na atención son: a) Principio de normalización e integración: o servizo de axuda no fogar prestarase no ámbito doméstico, familiar, social e cultural das persoas usuarias, utilizando na medida do posible, os recursos normalizados existentes b) Principio de autonomía: o servizo de axuda no fogar deberá fomentar ao máximo posible a autonomía da persoa usuaria c) Principio de participación: deberase fomentar a participación da persoa usuaria na elaboración do seu plan de intervención d) Principio de globalidade: as atención prestadas deberán reunir un carácter polivalente, de xeito que cubran a máis ampla gama de necesidades ás persoas usuarias e) Principio de profesionalización: tanto os responsables do servizo como o persoal de atención directa, deberán contar coas competencias profesionais correspondentes e reguladas legalmente f) Principio de individualización: todas as persoas atendidas ao través do servizo, deberán dispoñer dun plan individualizado de actuación adecuado ás súas necesidades g) Principio de complementariedade: o servizo de axuda no fogar poderá articularse con outras prestacións técnicas, económicas e/ou tecnolóxicas h) Principio de prevención: a prestación deste servizo deberá ter en conta o aspecto preventivo para evitar o deterioro da persoa usuaria e a consecuente institucionalización i) Principio de inclusión: a prestación do servizo deberá fomentar a aplicación de actividades encamiñadas á inclusión individual e/ou familiar no medio comunitario ARTIGO 6. OBXECTIVOS Os obxectivos do servizo de axuda no fogar son: a) mellorar a calidade de vida das persoas usuarias b) posibilitar a permanencia das persoas no seu contorno de convivencia habitual c) favorecer e potenciar a autonomía persoal no propio domicilio d) manter, mellorar e recuperar as redes de relación familiar e social e) previr situacións de dependencia ou exclusión social f) retardar ou evitar a institucionalización g) reforzar a solidariedade e potenciar o voluntariado social ARTIGO 7. TIPOS DE ATENCIÓN O conxunto de atencións que comprende o servizo de axuda no fogar concrétanse nas seguintes: a) ATENCIÓNS DE CARÁCTER BÁSICO a.1. ATENCIÓNS DE CARÁCTER PERSOAL NA REALIZACIÓN DAS ACTIVIDADES BÁSICAS DA VIDA DIARIA: engloban todas aquelas actividades que se dirixen a persoa beneficiaria do servizo cando non as poida realizar por si mesma ou precise de apoio para levalas a cabo, tales como: - asistencia para levantarse e deitarse - apoio no coidado e hixiene persoal, así como para vestirse - control do réxime alimentario e acuda, se é o caso, para alimentarse - supervisión, cando proceda, das rutinas de administración de medicamentos prescritas por facultativos - apoio para cambios posturais, mobilizacións, orientación espazo-temporal - apoio a persoas afectadas por problemas de incontinencia a.2. ATENCIÓNS DE CARÁCTER PERSOAL NA REALIZACIÓN DOUTRAS ACTIVIDADES DA VIDA DIARIA: - acompañamento fóra do fogar para acudir a consultas ou tratamentos - apoio na realización de xestións necesarias ou urxentes a.3. ATENCIÓNS DAS NECESIDADES DE CARÁCTER DOMÉSTICO E DA VIVENDA: - limpeza e mantemento da hixiene e salubridade da vivenda - compra de alimentos e outros produtos de uso común - preparación dos alimentos - lavado e coidado das prendas de vestir - coidados básicos da vivenda Este tipo de atención poderá ser facilitado en parte, se é o caso, por programas específicos de lavandería ou alimentación a domicilio, sempre en función da dispoñibilidade deste servizos por parte da administración pública. a.4. ATENCIÓNS DE CARÁCTER PSICOSOCIAL E EDUCATIVO: intervencións técnico-profesionais formativas e de apoio ao desenvolvemento das capacidades persoais, á afectividades, á convivencia e á integración na comunidade así como á mellora na da estruturación familiar b) Con CARÁCTER COMPLEMENTARIO o servizo de axuda no fogar poderá incorporar os seguintes tipos de atención, sempre en función da dispoñibilidade deste servizos por parte da administración pública: - actividades de acompañamento, socialización e desenvolvemento de hábitos saudables - prestación de atención a distancia mediante dispositivos de teleseguimento, teleasistencia e similares. - adaptacións funcionais do fogar - servizo de podoloxía - servizo de fisioterapia - outras que se valoren tecnicamente como realizables dentro do programa c) No servizo de axuda no fogar poderán integrarse determinadas ATENCIÓNS E ACTIVIDADES QUE SE DESENVOLVAN FÓRA DO MARCO DO DOMICILIO DA PERSOA USUARIA, sempre que, de cordo coa prescrición técnica sobre o contido do servizo, incidan de maneira significativa na posibilidade de permanencia no fogar e mellora da autonomía e calidade de vida. CAPITULO II: OS/AS BENEFICIARIOS/AS ARTIGO 8. PERSOAS DESTINATARIAS 1. O servizo de axuda no fogar está dirixido as persoas ou unidades familiares que residan no Concello de Ames, para as que, de acordo coa valoración técnica correspondente, supoña un recurso idóneo de atención. De xeito particular, o servizo atenderá a: a) persoas maiores con déficits de autonomía e persoas con discapacidade, especialmente cando carezan de apoio persoal no seu contorno inmediato. b) fogares con menores en que se observe a necesidades dunha intervención de carácter socio-educativo c) familias ou colectivos específicos que presenten situacións de risco de exclusión social, valorada tecnicamente polo/a traballador/a social do Concello, que xustifique a intervención do servizo.2. Terá prioridade no acceso ao servizo ás persoas que teñan u dereito recoñecido de atención dentro do sistema de autonomía e atención a dependencia. ARTIGO 9. REQUISITOS DE ACCESO AO SERVIZO Os requisitos para ser beneficiario/a do servizo de axuda no fogar municipal son os seguintes: 1. estar empadroado/a e ter residencia habitual no Concello de Ames 2. estar incapacitado/a ou ter dificultade para a realización das tarefas para as que demanda o servizo 3. reunir as condicións persoais, familiares, sociais, técnicas e económicas establecidas nos baremos que figuran no presente regulamento 4. non ter dereito a recibir esta mesma axuda por parte doutra institución ou entidade (ONCE, MUFACE, Isfas, …) 5. que non presenten un estado de deterioro físico ou psíquico tal, que necesiten máis un internamento asistido e continuado que a axuda no fogar, agás naqueles casos nos que exista familia e o servizo sirva para evitar unha sobrecarga familiar 6. residir nunha vivenda que reúna unhas condicións de habitabilidade mínimas, que posibiliten a prestación dos servizos cunhas garantías básicas 7. que a persoa beneficiaria abone os prezos públicos correspondentes nos supostos nos que estean obrigados/as, de acordo cos baremos establecidos no presente regulamento CAPITULO III: PROCEDEMENTO PARA A PRESTACIÓN DO SERVIZO ARTIGO 10. PRAZO DE CONVOCATORIA O prazo de convocatoria está aberto durante todo o ano ARTIGO 11. MODALIDADES DE ACCESO AO SERVIZO O acceso ao servizo producirase a través dos servizos sociais de atención primaria, de acordo coas seguintes modalidades: 1. O acceso ao servizo será DIRECTO para as persoas que, tendo recoñecida a situación de dependencia, se lles asigne a axuda no fogar na correspondente resolución de Programa Individual de Atención (PIA). 2. Para as persoas que non teñan recoñecemento da situación de dependencia, ou non as asista o dereito de acceso efectivo ao catálogo de servizos de atención á dependencia segundo o establecido na Lei 39/2006, resolverase en réxime de LIBRE CONCORRENCIA atendendo aos criterios establecidos na presente ordenanza reguladora. ARTIGO 12. PROCEDEMENTO PARA A TRAMITACIÓN DO SERVIZO 1. Para aquelas persoas con dependencia valorada, a resolución relativa ao programa individualizado de atención terá a consideración de resolución de asignación e incorporación ao servizo, si ben se seguirá o procedemento de instrución sinalado para o acceso polo sistema de libre concorrencia aos efectos de completar a documentación do expediente individual.2. Para aquelas persoas que accedan ao servizo mediante a modalidade de libre concorrencia, o procedemento de acceso iniciarase ben de oficio ou ben a instancia de parte: a.1.) O Concello iniciará de oficio o expediente de prestación do servizo naqueles casos de carácter urxente (altas hospitalarias, ausencias temporais dos principais coidadores, ou aquelas outras situacións de grave risco para o/a beneficiario/a), debidamente acreditadas no expediente. O Concello iniciará a prestación do servizo atendendo ao establecido no punto 4 deste artigo. a.2.) O Concello iniciará a instancia parte aquelas solicitudes que sigan o protocolo que se sinala no punto 3 deste artigo.3. O acceso ao servizo, por libre concorrencia, seguirá o seguinte protocolo: a) recepción da demanda e información sobre o servizo no departamento de servizos sociais b) presentación da solicitude en modelo oficial no Rexistro Xeral do Concello, que para tal fin será facilitado no departamento de servizos sociais, achegando a documentación sinalada no seguinte artigo do presente regulamento, sendo de aplicación en todo caso o disposto no artigo 38.4 la Lei 30/92, de 26 de novembro, de réxime xurídico das administracións públicas e do procedemento administrativo común, modificada pola Lei 4/9 de 13 de xaneiro. c) o/a traballador/a social responsable do programa comprobará que a solicitude reúne os requisitos administrativos establecidos no presente regulamento, e procederá a requirir por escrito aos/ás interesados/as cantos datos e documentos complementarios sexan necesarios para resolver o expediente atendendo ao disposto no artigo 71 da Lei 30/92, de 26 de novembro, de réxime xurídico das administracións públicas e do procedemento administrativo común, modificada pola Lei 4/9 de 13 de xaneiro. d) unha vez completados os expedientes o/a traballador/a social de atención primaria comprobará as circunstancias sociais do/a solicitante a través de visitas domiciliarias e entrevistas. En función dos datos achegados polo/a solicitante e dos que en exercicio das súas funcións puidese recoller o/a traballador/a social responsable do servizo, emitirase o correspondente informe social que conterá a proposta de resolución estimatoria ou denegatoria. Este informe social será preceptivo e vinculante, e determinará a idoneidade do servizo así como a intensidade e tarefas recomendables para cada caso concreto. e) O órgano competente para ditar a resolución será o/a alcalde/sa, que pode delegar esta competencia de conformidade co disposto no artigo 21.3º da Lei 7/85, do 2 de abril, reguladora das bases de réxime local. O prazo máximo de resolución será 2 meses contados a partir da data de solicitude. Este prazo suspenderase polo tempo de requirimento da emenda de erros ou carencias nas solicitudes. Transcorrido dito prazo sen que se adoptara a resolución expresa, e sen prexuízo da obriga de resolver, entenderase desestimada a solicitude, podendo a persoa interesada interpoñer recurso potestativo de reposición ou contencioso administrativo, atendendo ao disposto nos artigos 116 e 117 da Lei 30/92, de 26 de novembro, de réxime xurídico das administracións públicas e do procedemento administrativo común, modificada pola Lei 4/9 de 13 de xaneiro. f) A resolución será notificada por escrito a persoa interesada, especificando a intervención que proceda e o importe económico que debe aboar, de ser o caso. g) Unha vez notificada a resolución de concesión do servizo, deberán acordarse entre os servizos sociais de atención primaria do concello e a persoa usuaria, as condicións básicas da prestación. A persoa beneficiaria do servizo formalizará por escrito a aceptación do servizo, así coma o plan de traballo a realizar e a aceptación das condicións da prestación do servizo. h) No caso de existir entidade xestora allea ao Concello, notificaráselle a alta do/a usuario/a e o plan de traballo, para proceder a entidade á designación do/a auxiliar i) O/a traballador/a social de atención primaria e/ou o /a traballador/a social da empresa xestora do servizo, acompañarán a auxiliar de axuda no fogar designada/o na súa primeira intervención no domicilio para explicar entre as partes o plan de traballo e as condicións da prestación do servizo e os seguimento do servizo.4. Cando unha situación reciba a consideración de urxente por presentarse a necesidade de forma imprevista e de repente e/ou ser unha situación de alto risco, este procedemento poderá abreviarse, podendo iniciarse o servizo de forma inmediata co informe do/a traballador/a social e a resolución motivada do/a alcalde/sa ou do membro da corporación local responsable en materia de servizos sociais, levándose a cabo posteriormente a instrución do correspondente expediente. O procedemento de urxencia terá validez mentres se manteña a situación que o motiva, cesando, en calquera caso, coa instrución do procedemento ordinario e posterior resolución de aprobación, denegación ou inclusión na listaxe de agarda.5. Para a adxudicación do servizo terase en conta a dispoñibilidade presupostaria, polo que de ser necesario, crearase unha listaxe de agarda na que terán prioridade as solicitudes das persoas valoradas como dependentes, tal e como sinala a orde de 22 de xaneiro de 2009 reguladora do servizo de axuda no fogar As persoas beneficiarias do servizo incluídas nesta listaxe, ocuparán nela o número de orde que lle corresponda en función da puntuación alcanzada no seu expediente tras efectuar a pertinente baremación contemplada nas bases do presente regulamento, que se incorpora no anexo I. En caso de igualdade de puntuación a prioridade establecerase pola antigüidade na listaxe de agarda. Se a persoa beneficiara supera 6 meses na listaxe de agarda, antes de proceder á súa alta como usuario/a do servizo, será preceptiva unha nova valoración da situación, requiríndolle dende o departamento de servizos sociais a documentación que se xulgue necesaria.6. O Concello terá coñecemento en todo momento a xestión do servizo e efectuará o seguimento continuo deste a través do/a traballador/a social asignado/a para tal fin.7. No tocante á ampliación ou redución de horarios, días e tarefas que se vaian establecendo durante o desenvolvemento da prestación do servizo, deberán ser previamente valoradas polo/a traballador/a social e ser informadas por escrito polo órgano competente aos/ás usuarios/as. ARTIGO 13. DOCUMENTACIÓN A documentación a presentar polo/a solicitante variará en función da modalidade de acceso: 1. Modalidade de acceso ao servizo directo: a) Resolución do Programa Individualizado de atención b) Documentación necesaria para a apertura do expediente, atendendo ao disposto no artigo 11.1 e 12.2 do presente regulamento.2. Modalidade de acceso en réxime de libre concorrencia: a) impreso normalizado de solicitude, debidamente asinado polo/a solicitante do servizo ou representantes legais b) documentos identificativos do/a solicitante e da unidade familiar de convivencia c) Libro de familia ou documento que acredite a filiación, de ser o caso d) Tarxeta da Seguridade Social e) Certificado de convivencia con data de alta f) Informes médicos actualizados no caso de que a persoa solicitante e os familiares que formen a unidade familiar necesiten xustificar as súas limitacións físicas, psíquicas e/ou sensoriais. g) certificado de minusvalía, de ser o caso h) xustificantes de ingresos de tódolos membros da unidade familiar en idade laboral expedidos polo organismo, empresa ou entidade polo que os perciba. Naqueles casos nos que careza de documentación acreditativa, asinarase unha declaración xurada de ingresos. i) declaración da renda da persoa solicitante, do cónxuxe ou parella de feito e de todas aquelas persoas que convivan no núcleo de convivencia e dependan economicamente da persoa solicitante. No seu defecto, certificado de imputacións de rendas do último exercicio. En todo caso, as persoas obrigadas a presentar esta documentación poderán asinar unha autorización para acceder a estes datos dende o departamento de servizos sociais. j) certificado de patrimonio, ou ben autorización para obtelo dende o departamento de servizos sociais no caso de que a persoa solicitante non poida achegalo. k) certificado do número de conta bancaria e documento de autorización por parte da persoa beneficiaria aos efectos do abono da cota correspondente, de ser o caso. l) xustificante de gastos da vivenda (aluguer, hipoteca) m) demais documentación que se considere pertinente polo departamento de servizos sociais a efectos de valorar as condicións do solicitante e de todos aqueles aspectos que deben ser tidos en conta no baremo da concesión do servizo ARTIGO 14. CRITERIOS PARA A CONCESIÓN DO SERVIZO 1. Modalidade de acceso directo: o inicio do servizo realizarase atendendo ao disposto na resolución do programa individual de atención do sistema galego de atención á dependencia e tendo en conta a dispoñibilidade orzamentaria para dar de alta o caso.2. Modalidade de acceso por libre concorrencia: os criterios para a concesión do servizo baséanse en indicadores flexibles que permitan considerar a valoración da necesidade en función de: a) Autonomía persoal para a realización das actividades da vida cotiá, puntuando o nivel de dependencia ou de necesidades derivadas de enfermidades físicas, psíquicas ou sensoriais b) Situación socio-familiar, establecendo os graos en que a familia e outras persoas do entorno do/a solicitante o axuden ou poidan axudar c) Situación económica da unidade familiar. Só se terá en conta aos efectos do custo do servizo e da puntuación obtida para o acceso ao mesmo pero en ningún caso poderá ser un elemento de privación do servizo. d) Outras situacións e factores específicos da situación familiar a estimar polo/a traballador/a social, así como a localización, estado e equipamento da vivenda, recursos dispoñibles no entorno e o acceso aos mesmos En todo caso, terase en conta a urxencia da situación que orixine a demanda e a dispoñibilidade do tempo de servizo. CAPITULO IV: ORGANIZACIÓN E FUNCIONAMENTO DO SERVIZO ARTIGO 15. FORMAS DE PRESTACIÓN DO SERVIZO O servizo de axuda no fogar será prestado polas entidades locais, ben directamente ou ben mediante as diversas modalidades de contratación da xestión de servizo públicos reguladas na normativa vixente sobre contratos do sector público, a través de entidades privadas debidamente autorizadas, atendendo ao disposto no capítulo II, sección primeira da Orde de 22 de xaneiro de 2009 pola que se regula o servizo de axuda no fogar ARTIGO 16. PROFESIONAIS QUE INTERVEÑEN NA PRESTACIÓN DO SERVIZO 1. O servizo será coordinado por os/as traballadores/as sociais dos servizos de atención primaria, que desempeñan unha labor de carácter técnico (valoración, diagnóstico, seguimento e avaliación), en coordinación con profesionais do propio equipo e en colaboración cos doutros servizos ou programas que pertenzan a estes servizos sociais ou a outros servizos de protección social.2. O persoal que presta atención directa nos domicilios das persoas usuarias estará formado por auxiliares de axuda no fogar, debidamente formados/as na atención domiciliaria, atendendo ao disposto no artigo 12.2º da orde de 22 de xaneiro de 2009 pola que se regula o servizo de axuda no fogar.3. Entre os dous niveis estableceranse liñas de coordinación, así como entre estes e o voluntariado, o cal poderá colaborar de forma complementaria baixo a supervisión técnica dos servizos sociais de atención primaria, atendendo ao disposto na lexislación sobre o voluntariado. ARTIGO 17. FUNCIÓNS E TAREFAS BÁSICAS DOS/AS PROFESIONAIS QUE INTERVEÑEN NO SERVIZO DE AXUDA NO FOGAR As funcións e tarefas do persoal do servizo de axuda no fogar, composto por profesionais e voluntarios/as serán as seguintes: - Traballador/a Social de atención primaria. É o/a profesional que recibirá a demanda, realizará o estado e estimación da situación presentada, deseñará o proxecto de intervención axeitado e será o/a responsable do seu seguimento e avaliación. As súas tarefas concretas serán: 1. programación e avaliación xeral do servizo 2. recepción e estado das demandas de información dos/as solicitantes, valoración da situación, proposta de concesión/denegación do servizo, deseño da proposta de intervención cos obxectivos e a estratexia que compre seguir, mobilizando e asignado os recursos necesarios 3. estímulo das responsabilidades dos familiares como coidadores primarios e fomento da autoestima dos/as usuarios/as 4. asignación e supervisión das tarefas 5. formulación de propostas de ampliación, redución ou suspensión do servizo 6. avaliación e seguimento dos casos atendidos 7. coordinación do servizo con asociacións, institucións, profesionais e voluntariado, e demais axentes intervintes - Auxiliar de axuda no fogar. É o/a profesional que realiza as tarefas de carácter asistencial e educativo en contacto directo co/a usuario/a do servizo, a súa familia e o seu entorno. As súas funcións concretas serán: 1. asistenciais, de carácter persoal e doméstico 2. de orientación en actividades da vida cotiá, favorecendo una normalización do funcionamento do fogar 3. educativas, potenciando o protagonismo do/a usuario/a, non substituíndoo/a naquelas tarefas que poida realizar por sí mesmo/a e facilitándolle as canles de comunicación co seu entorno 4. colaboración co/a traballador/a social na coordinación e avaliación do servizo As tarefas a realizar serán as necesarias para levar a cabo as funcións anteriormente relacionadas, e serán establecidas e supervisadas en cada caso polo/a profesional ou equipo responsable do seguimento do servizo. - Outros/as profesionais coordinados cos/as traballadores/as sociais e que forman parte do equipo de atención primaria, tales como psicólogo/a, educador/a familiar e profesionais doutros servizos que colaboren co servizo de axuda no fogar, que intervirán en cada caso cunha programación específica deseñada para o efecto. Aquelas funcións que corresponden ao campo sanitario, tales como curas, inxeccións, sondaxes, etc. e todas aquelas tarefas referentes á saúde, será preciso unha estreita colaboración socio-sanitaria, coordinando o servizo de axuda no fogar cos/as sanitarios do centro de saúde, hospital ou servizos sanitarios correspondentes. - Voluntarios/as. Son aquelas persoas que actúan de forma solidaria sen expectativas de remuneración económica e dentro do programa de intervención que corresponda complementando de xeito coordinado as funcións e tarefas do persoal anteriormente mencionado. Dado o seu carácter, as tarefas que poderán desempeñar serán as de compañía, fomento de relacións e comunicación e ocupación do tempo de lecer, tato dentro como fóra do fogar, e outras que constituirán o fomento da autoestima. - Empresa encargada da xestión e execución do servizo. Sen prexuízo do carácter público da planificación, coordinación e control do servizo de axuda no fogar, a xestión e execución poderán realizarse a través de entidades privadas debidamente autorizadas (cooperativas, empresas de servizos ou outro tipo de entidades) mediante convenios ou outras formas previstas na Lei de contratos da Administración Pública, tal e como se sinala no artigo 12 do presente regulamento municipal. En caso de que o servizo sexa prestado por cooperativas, empresas de servizos ou outro tipo de entidades, as súas funcións do/a traballador/a social asignado pola empresa para o seguimento das atencións serán: 1. coordinar o servizo e os recursos humanos necesarios 2. supervisión e seguimento do servizo 3. manter reunións periódicas cos/as auxiliares de axuda no fogar e o/a técnico/a do Concello encargado da planificación, coordinación e control do servizo para garantir o correcto funcionamento do mesmo 4. informar ao/á técnico/a do Concello cando se produzan algunha das causas de suspensión do servizo ARTIGO 18. INTENSIDADE DA PRESTACIÓN DO SERVIZO 1. Na modalidade de acceso directo, é dicir, para as persoas que teñen recoñecida a situación de dependencia, atenderase ao establecido na correspondente resolución de Programa Individual de Atención (PIA). 2. Na modalidade de acceso en réxime de concorrencia ou acceso indirecto, terase en contas as seguintes normas: a) O servizo prestarase de luns a venres, en horario de 8:00 horas ás 22:00 horas, e os sábados en horario de 8:00 horas ás 14:00 horas. Quedan excluídos os festivos e o horario nocturno. Non obstante e dependendo de cada caso, poderase prestar o servizo fóra do período sinalado por posibles necesidades especiais debidamente xustificadas e valoradas polo/a traballador/a social, debidamente contemplado no proxecto individual. b) O tempo de atención será como máximo de 3 horas diarias, e virá determinado pola necesidade que se formule en cada solicitude, segundo o criterio do/a traballador/a social responsable do servizo. c) O usuario/a en alta ou en listaxe de espera poderá solicitar por escrito a revisión do seu expediente por terse modificada a súa situación. En todo caso, os días e o tempo de atención poderán ser modificados en función das variacións que se produzan nas circunstancias persoais e/ou familiares, e pola dispoñibilidade de medios do servizo de axuda no fogar.2. En ambas modalidades de acceso, terase en conta o seguinte: 2.1. A prestación do servizo de axuda no fogar queda condicionada á aceptación por parte do/a beneficiario/a das condicións do servizo que se recollerá nun documento de compromiso.2.2. O servizo de axuda no fogar será supervisado polo/a traballador/a social encargado/a do seu seguimento sempre que as circunstancias o fagan necesario, e como mínimo cunha periodicidade de 2 meses. Este seguimento periódico realizarase para valorar a consecución dos obxectivos programados, a adecuación do tempo, a intensidade da axuda e a satisfacción do/a beneficiario/a considerando a necesidade de mantelo, amplialo ou suprimilo da forma regulamentaria que se indica nesta ordenanza.2.3. Contemplase tamén a coordinación e supervisión dos/as auxiliares de axuda no fogar, establecendo reunións de traballo nas que se revisará a evolución dos casos e as pautas seguidas polos/as traballadores/as sociais. Estas reunións de carácter técnico e de asesoramento terán, en todo caso, a finalidade de mellorar progresivamente a calidade do servizo. Dita coordinación e supervisión variará no caso de que exista un convenio de prestación do servizo cunha entidade privada. En tal caso, as reunións de coordinación e supervisión manteranse co/a coordinador/a do servizo, o/a cal realizará o seguimento dos/as auxiliares. ARTIGO 19. NORMAS XERAIS DA PRESTACIÓN DO SERVIZO Rexerán as seguintes normas, con carácter xeral, na prestación do servizo: 1. As atencións prestadas terán un carácter de reforzo e non substitutivo das propias capacidades da persoa usuaria ou doutras persoas do seu contorno inmediato, de maneira que se facilite e promova a súa autonomía.2. Para a realización das atencións desenvolvidas dende o servizo de axuda no fogar a persoa beneficiaria deberá dispor ou preverse dos medios necesarios (alimentos, artigos de limpeza e hixiene, electrodomésticos…). No seu defecto, os servizos sociais competentes poderán xestionar os recursos axeitados para que ditas atencións poidan ser realizadas adecuadamente.3. Como norma xeral, as saídas fóra do domicilio realizaranse con medios propios do/a usuario/a, facendo o/a auxiliar funcións de acompañamento e non de traslado.4. O días, horas e as tarefas a desenvolver durante o tempo de prestación do servizo, serán exclusivamente as sinaladas no “contrato de servizos” asinado pola persoa beneficiaria máis o responsable técnico. En ningún caso a persoa beneficiaria poderá realizar cambios na prestación do servizo sen previa autorización do/a traballador/a social 5. A persoa beneficiaria do servizo deberá estar presente no domicilio no momento da prestación do mesmo, en caso contrario non se prestará o servizo.6. A/o auxiliar non estará en posesión das chaves do domicilio, excepto cando as condicións do caso así o esixan e sempre con consentimento da persoa beneficiaria e unha vez informado o/a traballador/a social responsable do seguimento do servizo. Esta circunstancia farase constar por escrito.7. As queixas sobre prestación do servizo serán presentadas ante o/a traballador/a social responsable do seguimento do servizo, tanto por parte da persoa beneficiaria como por parte do/a auxiliar.8. A persoa beneficiaria non poderá realizar contacto co/a auxiliar de axuda no fogar, referidos ao propio servizo, fóra do horario laboral 9. A non aceptación da/o auxiliar sen razón xustificada dará lugar a baixa do servizo ARTIGO 20. EXCLUSIÓNS DA PRESTACIÓN DO SERVIZO Exclúense da prestación do servizo as seguintes cuestións: 1. a atención doutros membros da familia que non fosen expresamente contemplados na concesión do servizo e na conseguinte estimación e proposta técnica.2. todas aquelas actividades dirixidas ao beneficiario/a que non fosen incluídas no correspondente proxecto de intervención e acordo de prestación do servizo 3. Non poderán formar parte das actuacións desenvolvidas polo servizo a realización de actividades domésticas que non fosen incluídas no proxecto de intervención e no acordo de prestación de servizos 4. non se realizarán as labores de limpeza de portais e/ou escaleiras comunitarias, limpeza de cristais, lámpadas, teitos e paredes, atención de animais, mantemento de hortas e xardíns, atención da labranza.5. Exclúense do servizo todas aquelas actividades de mantemento complexo da vivenda (pintura, electricidade, fontanería.,.) 6. Exclúense do servizo a prestación de tarefas de carácter sanitario que deban ser realizadas por persoal facultativo. ARTIGO 21. PROCEDEMENTO A SEGUIR EN CASO DE CAMBIO DE AUXILIAR 1. Os supostos que xustificarían o cambio de auxiliar serán: a) circunstancias fundamentadas na mellora da calidade do servizo que valore a atención da totalidade das persoas beneficiarias: desprazamentos, idoneidade para realizar certas función, duración do servizo, … b) petición fundamentada da persoa beneficiaria do servizo ou do auxiliar c) goce de períodos de vacacións, baixas laborais e/ou extinción da relación contractual do auxiliar 2. O procedemento a seguir para no caso de cambio de auxiliar será: a) nos supostos 1º e 2º, emitirase informe do técnico responsable valorando as circunstancias que motivan o cambio, que se incorporará ao expediente individual. b) todos os cambios serán notificados á persoa beneficiaria e ao correspondente auxiliar, procedéndose á presentación do novo auxiliar. ARTIGO 22. DEREITOS E DEBERES DOS/AS USUARIOS/AS 1. As persoas usuarias do servizo, no marco dos dereitos que con carácter xeral se lle recoñecen na lexislación aplicable sobre servizos sociais e, se é o caso, sobre o procedemento administrativo común, terán os dereitos recoñecidos no artigo 6 da orden de 22 de xaneiro de 2009 que regula o servizo de axuda no fogar.2. As persoas usuarias do servizo terán os deberes sinalados no artigo 7 da orden de 22 de xaneiro de 2009 que regula o servizo de axuda no fogar. ARTIGO 23. DEBERES DO PERSOAL QUE PRESTA O SERVIZO DE AXUDA NO FOGAR a) o trato será sempre de respecto, evitando que a confianza coa persoa beneficiaria e coa familia interfira no traballo b) respectar a intimidade da persoa beneficiaria c) gardar a debida confidencialidade d) non facer partícipe a persoa beneficiaria e familia deste/a dos seus propios problemas, separando a súa vida privada do seu traballo e) respectarase integramente o horario e as tarefas e non se poderán realizar cambios sen a previa autorización do/a responsable técnico f) o/a auxiliar de axuda no fogar non lles debe facer traballos a outros membros da familia distintos dos/as beneficiarios/as, aínda que convivan na mesma casa, se non está contemplado no plan de traballo. g) comunicar as ausencias coa antelación suficiente co obxecto de planificar a atención dos servizos h) non poderá acudir ao lugar de traballo en compaña de persoas alleas ao servizo i) non poderá recibir a custodia de cartos, xoias, ou doutros obxectos j) non poderá recibir contraprestación ou bonificación algunha por parte da persoa beneficiaria (cartos, agasallos, etc.) k) non disporá das chaves de ningún domicilio, salvo excepcións debidamente autorizadas polo/a traballador/a social responsable do seguimento do servizo. l) non realizar o servizo fóra do horario laboral asignado CAPITULO V: MODIFICACIÓN, SUSPENSIÓN E EXTINCIÓN DO SERVIZO ARTIGO 24. MODIFICACIÓN DA PRESTACIÓN DO SERVIZO 1. A alteración das circunstancias tidas en conta para a concesión do servizo, poderá dar lugar á modificación das condicións da prestación nas que fora concedido inicialmente, previa emisión dun novo informe social e posterior aprobación polo órgano municipal competente.2. Como dereito recoñecido de atención dentro do sistema de autonomía e atención á dependencia e aprobado no plan individual de atención (PIA) correspondente, o inicio dun expediente de modificacións das circunstancias de prestación do servizo por parte da entidade titular deberá notificarse en todo caso ao órgano competente do sistema de autonomía e atención á dependencia. ARTIGO 25. CAUSAS DE SUSPENSIÓN TEMPORAL 1. Son causas de suspensión temporal do servizo de axuda no fogar, logo da tramitación do correspondente expediente e informe razoado do/a traballador/a social que realiza o seguimento do caso: a) ausencia temporal do domicilio por vacacións, viaxes, participación en programas de termalismo social, etc. Tamén, se algún familiar asume temporalmente a atención do/a usuario/. Neste caso o servizo poderá suspenderse por un máximo de 3 meses, debendo acreditar a persoa usuaria as causas que motivan dita ausencia. b) modificación temporal das causas que motivaron a necesidade do servizo: poderá suspenderse o servizo en tanto persista o cambio de circunstancias causantes da suspensión, coa excepción das prazas vinculadas a un dereito exercido dentro do sistema de autonomía e atención á dependencia, suposto no que se estará ao disposto na correspondente normativa reguladora.2. Como dereito recoñecido de atención dentro do sistema de autonomía e atención á dependencia e aprobado no plan individual de atención (PIA) correspondente, o inicio dun expediente de suspensión das circunstancias de prestación do servizo por parte da entidade titular deberá notificarse en todo caso ao órgano competente do sistema de autonomía e atención á dependencia.3. A suspensión do servizo suporá que a persoa beneficiaria terá reservada a praza polo tempo que dure a suspensión e, en todo caso, deberá seguir aboando o cofinanciamento do custo da praza. ARTIGO 26. CAUSAS DE EXTINCIÓN 1. Son causas de extinción do servizo de axuda no fogar as seguintes: a) renuncia voluntaria do/a usuario/a b) baixa no padrón municipal de habitantes c) ingreso con carácter definitivo en centro residencial d) traslado definitivo da súa residencia a outro Concello e) falecemento do/a usuario/a f) incumprimento dos requisitos establecidos na presente ordenanza para a prestación do servizo, tales como: - incumprimento do contrato de servizos - utilización do servizo para fins diferentes aos propios da axuda no fogar - falta de colaboración da persoa ou familia atendida para poder levar a cabo as tarefas propostas g) falta de pagamento do servizo por tempo superior a 30 días, salvo xustificación técnica da situación que provoca o non pagamento h) desaparición das causas que motivaron a prestación do servizo i) ocultación de datos económicos ou de outra índole necesarios para o acceso ao servizo j) que a familia asuma totalmente a atención do/a beneficiario/a k) deterioro físico ou psíquico do/a beneficiario/a e que resulte que a prestación do servizo sexa insuficiente para a atención das súas necesidades e non se valore o servizo como o recurso idóneo l) que a prestación do servizo sexa asumido por unha administración distinta do Concello ou por unha entidade de iniciativa social m) o servizo está suxeito a subvencións e, no caso de non ser recoñecidas ditas subvencións poderase ocasionar a extinción do servizo n) ausencia do fogar non xustificada e non comunicada por tempo superior a 3 meses, ou ben de tempo inferior pero de forma reiterada. o) cambio de programa individual de atención ou do proxecto de intervención que implique un cambio de asignación de recurso e a súa incompatibilidade co servizo de axuda no fogar 2. Como dereito recoñecido de atención dentro do sistema de autonomía e atención á dependencia e aprobado no plan individual de atención (PIA) correspondente, o inicio dun expediente de extinción das circunstancias de prestación do servizo por parte da entidade titular deberá notificarse en todo caso ao órgano competente do sistema de autonomía e atención á dependencia.3. No modalidade de acceso en libre concorrencia, a incoación por parte da entidade titular do servizo dun expediente de extinción das circunstancias de prestación do servizo requirirá dun informe social e posterior aprobación polo órgano municipal competente. CAPITULO VI: FINANCIAMENTO DO SERVIZO ARTIGO 27. FINANCIAMENTO Atendendo ao disposto no artigo 16 da Orde do 22 de xaneiro de 2009 reguladora do servizo de axuda no fogar, o servizo financiarase con cargo ao orzamento municipal, coas contribucións da Comunidade Autónoma, da Deputación Provincial e coas achegas das persoas usuarias. ARTIGO 28. DETERMINACIÓN DA CAPACIDADE ECONÓMICA A achega das persoas usuarias do servizo realizaranse en función da capacidade económica destas que se determinará segundo os seguintes criterios: –– considerase e “persoa usuaria” aquela para a que se solicita o servizo. No caso de intervención con familias, considerase “persoa usuaria” a un dos membros adultos da unidade de convivencia responsable dos menores que formen parte dela. –– a capacidade económica das persoas usuarias do servizo de axuda no fogar calcularase atendendo a súa renda e, de ser o caso, ao seu patrimonio. Téndose en conta ademais: - rendas dos cónxuxe ou parella de feito - a convivencia con ascendentes que sexan dependentes economicamente da persoa usuaria ou do seu cónxuxe ou parella de feito - a convivencia con descendentes menores de 25 anos ou maiores con discapacidade, economicamente dependentes da persoa usuaria ou do seu cónxuxe ou parella de feito –– a renda valorarase atendendo aos ingresos netos que se perciban, que comprenderán os rendementos de traballo, incluídas as pensión e as prestacións de previsión social, calquera que sexa o seu réxime; os rendementos de capital mobiliario e inmobiliario; os rendementos das actividades económicas e as gananciais e perdas patrimoniais. –– para o cómputo do patrimonio estarase ao disposto na normativa fiscal en vigor sobre o patrimonio, entendéndose por tal, o conxunto de bens e dereitos de contido económico de que sexa titular a persoa usuaria do servizo, con dedución das cargas e gravames que diminúan o seu valor, así como das débedas e obrigas persoais das que deba responder. Considérase exento do cómputo a vivenda habitual en que se preste o servizo e os bens e dereitos cualificados como exentos na normativa aplicable sobre imposto do patrimonio. Nos suposto de cotitularidade, só se terá en consideración a porcentaxe correspondente á propiedade da persoa beneficiaria. –– no caso de que a persoa beneficiaria tivese cónxuxe ou parella de feito, a renda de ambos os dous terán a consideración de rendas computables, entendéndose neste caso por renda persoal, a metade da suma dos ingresos de ambos os dous membros da parella. –– a capacidade económica por razón da renda obterase dividindo a suma das rendas computables (usuario e cónxuxe ou parella de feito), entre o número total de convivintes a considerar –– a capacidade económica modificarase á alta do seguinte xeito: - Suma dun 5% do valor do patrimonio neto da persoa usuaria que supere o mínimo exento para a realización da declaración do imposto sobre o patrimonio en vigor, para persoas maiores de 65 anos - Suma dun 3% para persoas de entre 35 e 65 anos - Suma dun 1% para menores de 35 anos –– para o cómputo da renda ou patrimonio teranse en conta os datos correspondentes á derradeira declaración fiscal dispoñible ou derradeira pensión coñecida. –– o Concello de Ames revisará anualmente de oficio a capacidade económica das persoas usuarias, comunicando razoadamente as modificacións ás que esta revisión dera lugar. ARTIGO 29. PARTICIPACIÓN NO FINANCIAMENTO DO SERVIZO DAS PERSOAS USUARIAS 1. A porcentaxe de participación das persoas usuarias no servizo de axuda no fogar serán as seguintes: 2. Poderán preverse excepcións aos criterios xerais nos casos nos que a problemática principal atendida sexa a desestruturación familiar ou se procure a integración e protección de menores en risco de exclusión, mediante resolución motivada do órgano competente, da que deberá deixarse constancia no correspondente expediente.3. As liquidacións de prezos practicaranse por meses naturais, aboándose cada mensualidade nos 5 primeiros días naturais do mes. O abono efectuarase mediante cargo na conta corrente ou cartilla de aforros do solicitante, que deberá indicar no modelo adxunto (ANEXO B). 4. O Concello de Ames revisará anualmente os prezos base do servizo, e adaptará as porcentaxes correspondentes ás achegas das persoas usuarias segundo as modificacións que puideran emanar dos órganos autonómicos correspondentes. En ambos casos, de darse modificacións, comunicarase por escrito ás persoas usuarias. CAPITULO VII: COMUNICACIÓN ARTIGO 30. COMUNICACIÓN DA ALTA DA PRESTACIÓN DO SERVIZO Aprobado o servizo de axuda no fogar polo órgano competente, dita aprobación será notificada por escrito ao/á beneficiario/a ou representante legal do/a mesmo/a, especificando o tipo de prestación que vai a recibir, así como o horario. Se o/a beneficiario/a tivera que aboar a achega económica resultado da aplicación do baremo contido na presente ordenanza, asinará un documento no que se compromete a aboar a cantidade estipulada mensualmente. ARTIGO 31. COMUNICACIÓN DA BAIXA DA PRESTACIÓN DO SERVIZO A baixa na prestación do servizo formalizarase nun documento asinado polo órgano competente, incluíndo os datos de identificación da persoa beneficiaria e os motivos razoados polos que causa baixa así como a data na que se deixará de prestar o servizo. En caso de baixa voluntaria figurará a sinatura do/a interesado/a. ARTIGO 32. DENEGACIÓN DO SERVIZO En caso de denegación do servizo, a resolución será sempre motivada e será comunicada por escrito a través da resolución do órgano competente. DISPOSICIÓNS ADICIONAIS Primeira: facúltase ao técnico que exerza a xefatura do Departamento de Servizos Sociais para resolver aquelas cuestións que, relacionadas co Servizo de Axuda no Fogar poidan presentarse, e que non queden expresamente recollidas neste regulamento. Segunda: o persoal que coordina e presta directamente o servizo de axuda no fogar do Concello de Ames, usará como norma xeral, a lingua galega, tanto na súa función asistencial, coma nas relacións coas persoas usuarias e coa administración. Terceira: o Concello de Ames promoverá, tanto entre as persoas usuarias do servizo de axuda no fogar, como entre os homes e mulleres que constitúen os seus traballadores propios e os das empresas fornecedoras do servizo, a educación en igualdade, así como a igualdade de oportunidades e o uso de linguaxe non sexista. Cuarta: Procedemento de actuación ante as queixas no libro de reclamacións. O libro de reclamacións estará a disposición das persoas nas respectivas unidades de traballo social con sede en Bertamiráns e no Milladoiro sendo o protocolo para a presentación de queixas o seguinte: - presentada reclamación seralle entregada una copia á persoa usuaria, de ser o caso, á entidade fornecedora do servizo, e ao servizo de inspección da Xunta de Galicia correspondente. - a avaliación da reclamación será realizada polo responsable superior nomeado polo Concello, previas actuacións de información que estime procedentes - de considerarse procedente, tomaranse as medidas que se acorden necesarias para dar solución á queixa formulada, informando delas por escrito á persoa reclamante - de non considerarse procedente, informarase de forma razoada á persoa reclamante - en ambos casos, darase conta da resolución e medidas adoptadas ao servizo de inspección da Xunta correspondente DISPOSICIÓN FINAL A presente ordenanza reguladora entrará en vigor unha vez sexa publicada no Boletín Oficial da Provincia, e transcorra o prazo previsto no artigo 65.2 da Lei 7/1985, de 2 de abril, reguladora das bases do réxime local, comezando a súa aplicación a partir do día seguinte a aquel no que iso se cumpra, permanecendo en vigor ata a súa modificación ou a súa derrogación expresa. (modalidade de prestación básica de servizos sociais de atención primaria) FACTOR-1: AUTONOMÍA PERSOAL (máximo total 40 puntos) O valor asignado en función da falta de autonomía das persoas será o que se deduza da valoración realizada polos órganos oficiais competentes para a valoración da discapacidade e do grao de dependencia. As persoas dependentes valoradas que polo calendario oficial de implantación teñan dereito á prestación pola vía de acceso directo do sistema da dependencia (PIA con posible asignación de servizos de axuda no fogar), non poderán acceder polo sistema de libre concorrencia. A asignación de valor en función do factor “autonomía persoal” realizarase de acordo coa seguinte táboa: Puntos Total puntos autonomía persoal ____________________________________________________________ FACTOR-2: APOIO SOCIAL (máximo total 20 puntos) Puntos A persoa vive soa e carece de familiares e/ou redes distintas de apoio (20 puntos)___________________ A persoa vive soa, carece de familiares e só ten apoio da contorna veciñal ou doutras redes (18 puntos) A persoa convive con persoa sen capacidade para atendelo (ata 12 puntos):_________________________ Cunha persoa maior de 70 anos (3 puntos)_______________________________________________ Cunha persoa con discapacidade ou dependencia (3 puntos)________________________________ Cunha persoa que carece de tempo (3 puntos)____________________________________________ Con incapacidade para organizarse (3 puntos)_____________________________________________ Os familiares néganse a atendelo/a aínda que teñan posibilidades (8 puntos)________________________ Vive só/soa pero hai familiares con posibilidade de atendelo/la no mesmo concello ou a menos de 20 km (5 puntos)_______________________________________________________________________________________ Está ben atendido (0 puntos)___________________________________________________________________ Puntos Total puntos apoio social_______________________________________________________________________ FACTOR-3: SITUACIÓN FAMILIAR/SOCIALIZACIÓN MENORES (máximo total 20 puntos) 3.1. Conflito (máximo total 4 puntos) Puntos Cun membro xerador de conflito de nivel moderado (1 punto)_______________________________________ Cun membro xerador de conflito de nivel grave (2 puntos)___________________________________________ Con máis dun membro xerador de conflito de nivel moderado (3 puntos)______________________________ Con máis dun membro xerador de conflito de nivel grave (4 puntos)__________________________________ 3.2. Limitacións de rol (máximo total 2 puntos) Puntos Familias nas que ambos os proxenitores ou titores teñan importantes limitacións físicas ou psíquicas para proporcionar unha axeitada atencións aos/ás menores (2 puntos)______________________________________ 3.3. Monoparentalidade (máximo total 2 puntos) Puntos Familias monoparentais que por distintas circunstancias (saúde, traballo, idade avanzada.) non poidan atender aos menores (2 puntos)___________________________________________________________________ 3.4. Habilidades parentais (máximo total 2 puntos) Puntos Familias con escasas habilidades parentais (carencia de hábitos alimentarios, aseo persoal, administracións do orzamento, ausencia de roles, organización.) (2 puntos)______________________________________ 3.5. Número de menores (máximo total 10 puntos) Puntos Un/unha menor (3 puntos)_____________________________________________________________________ Dous/dúas menores (5 puntos)_________________________________________________________________ Tres menores (7 puntos)_______________________________________________________________________ Catro ou máis menores (10 puntos)_____________________________________________________________ Puntos Total puntos situación familiar/socialización menores _____________________________________________ FACTOR-4. SITUACIÓN ECONÓMICA (máximo total 20 puntos) Renda per cápita inferior ó 75% do IPREM (20 puntos)_____________________________________________ Renda per cápita entre o 75 % e o 100€ do IPREM ( 12 puntos)_____________________________________ Renda per cápita entre o 101 e o 150% do IPREM (8 puntos)________________________________________ Renda per cápita entre o 151 e o 250% do IPREM (4 puntos)________________________________________ Puntos Total puntos outros aspectos sociais_____________________________________________________________ FACTOR-5: OUTROS ASPECTOS SOCIAIS (máximo total 30 puntos) 5.1. Vivenda (total 20 puntos) Vivenda en aluguer (10 puntos)__________________________________________________________________ Vivenda con hipoteca (7 puntos__________________________________________________________________ Non hai auga corrente (1 punto)_________________________________________________________________ Non hai luz eléctrica (1 punto)___________________________________________________________________ Non hai auga corrente (1 punto)_________________________________________________________________ Non posúe WC (1 punto)________________________________________________________________________ Non posúe cuarto de baño completo (1 punto)_____________________________________________________ Non ten neveira (1 punto)_______________________________________________________________________ Non ten quentador (1 punto)_____________________________________________________________________ Non ten lavadora (1 punto)______________________________________________________________________ Non reúne condicións mínimas de hixiene/habitabilidade (1 punto)___________________________________ Existen barreiras arquitectónicas no interior da vivenda (1 punto)_____________________________________ Existen barreiras arquitectónicas no exterior da vivenda (1 punto)____________________________________ 5.2. Integración no contorno (total 10 puntos) Situación de illamento ou de rexeitamento (10 puntos)_____________________________________________ Ausencia de relacións sociais (6 puntos)_________________________________________________________ Existen escasas relacións coas persoas do contorno (4 puntos)_____________________________________ Integración axeitada no contorno (0 puntos)______________________________________________________ Puntos Total puntos outros aspectos sociais_____________________________________________________________ Puntos TOTAL XERAL_______________________________________________________________________________ Ames, 11 de setembro de 2009 O alcalde Carlos A. Fernández Castro